Document ID: 31996R1492

KOMMISSIONENS FORORDNING (EF) Nr. 1492/96 af 26. juli 1996 om ændring af bilag II og bilag III til Rådets forordning (EØF) nr. 2455/92 om udførsel og indførsel af visse farlige kemikalier
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2455/92 af 23. juli 1992 om udførsel og indførsel af visse farlige kemikalier (1), senest ændret ved forordning (EF) nr. 3135/94 (2), særlig artikel 11, stk. 2, og artikel 11, stk. 3, og
ud fra følgende betragtninger:
I forordning (EØF) nr. 2455/92 indføres et system for anmeldelse og oplysninger om indførsel fra og udførsel til tredjelande af visse farlige kemikalier, og visse af disse kemikalier er underkastet den internationale procedure for forudgående informeret samtykke (PIC), indført af De Forenede Nationers miljøprogram (UNEP) og af De Forenede Nationers levnedsmiddel- og landbrugsorganisation (FAO);
i forordning (EØF) nr. 2455/92 åbnes der endvidere mulighed for Fællesskabets deltagelse i den internationale procedure for anmeldelse og forudgående informeret samtykke;
af artikel 5, stk. 3, i forordning (EØF) nr. 2455/92 fremgår det bl.a., at bilag II til nævnte forordning skal indeholde en liste over kemikalier omfattet af den internationale PIC-procedure, en liste over de lande, der deltager i PIC-ordningen, samt importlandes PIC-afgørelser;
i artikel 11, stk. 2, i forordning (EØF) nr. 2455/92 fastsættes det, at bilag II ændres, hvor UNEP og FAO foretager ændringer i listen over kemikalier, der er omfattet af den internationale PIC-procedure, og over import-landenes PIC-afgørelser;
eftersom der er foretaget en række ændringer af denne art, må bilag II til forordning (EØF) nr. 2455/92, senest ændret ved Kommissionens forordning (EF) nr. 41/94 (3), ændres i overensstemmelse med artikel 11;
udførsel af kemikalier, for hvilke forordning (EØF) nr. 2455/92 finder anvendelse, er underkastet en fælles anmeldelsesprocedure, som sætter Fællesskabet i stand til at oplyse tredjelande om sådanne udførsler;
i forordningens artikel 4, stk. 1, hedder det, at anmeldelser om udførsel fra Fællesskabet til tredjelande skal opfylde informationskravene i bilag III;
i lyset af den indhøstede erfaring og for at sikre en bedre information af tredjelande er det ønskeligt at ændre bilag III til forordning (EØF) nr. 2455/92;
denne forordning er i overensstemmelse med udtalelsen fra det udvalg, der er nedsat i medfør af artikel 29 i Rådets direktiv 67/548/EØF af 27. juni 1967 om tilnærmelse af lovgivningen om klassificering, emballering og etikettering af farlige stoffer (4), senest ændret ved Kommissionens direktiv 94/69/EF (5) -
UDSTEDT FØLGENDE FORORDNING:
Artikel 1
Bilag I til denne forordning erstatter bilag II til forordning (EØF) nr. 2455/92.
Artikel 2
Bilag II til denne forordning erstatter bilag III til forordning (EØF) nr. 2455/92.
Artikel 3
Denne forordning træder i kraft en måned efter dens offentliggørelse i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. juli 1996.

Labels: 12
3
1
20